સુરેન્દ્રનગર જિલ્લાના વઢવાણ તાલુકાના ખેરાળી-લીમલી રોડ પર આવેલા રાજરાજેશ્વર ધામ ખાતે ગ્રામ્ય સરપંચ સંગઠનની પ્રદેશ કારોબારી અને જનરલ બોર્ડની બેઠક યોજાઇ હતી. જેમાં ગુજરાતભરમાંથી સરપંચો ઉપસ્થિત રહ્યાં હતા અને સરપંચોના વિવિધ પ્રશ્નો અંગે ચર્ચા કરવામાં આવી હતી. જેમાં ખાસ કરીને પંચાયતની તીજોરી પર લગાવવામાં આવેલ જીએસટી, સરપંચોને ભાડા ભથ્થા, ઓળખકાર્ડ, પુરતી ગ્રાન્ટ સહીતના પ્રશ્નો અંગે આગામી સમયમાં મુખ્યમંત્રીને રજૂઆત કરવાનો નિર્ણય કરવામાં આવ્યો હતો. તેમજ સરપંચોને અધિકારીઓ દ્વારા ખોટી રીતે કરવામાં આવતી કનડગત અને રાજકીય ઇશારે બદનામ કરવાનું બંધ કરવામાં આવે તેવી માંગ કરવામાં આવી હતી. આ બેઠકમાં ખેરાળીના સરપંચ જુવાનસિંહ ડોડીયા, દિપક સોંદરવા, બાલકૃષ્ણભાઇ જીરાલા, મુકેશભાઇ પટેલ, બીપીનભાઇ પટેલ સહીતનાઓ ઉપસ્થિત રહ્યાં હતા.